রোজ ভ্যালি-কাণ্ডে এবার সিবিআই জিজ্ঞাসাবাদ করল হলদিয়ার প্রাক্তন সিপিএম নেতা লক্ষ্মণ শেঠকে। মঙ্গলবার দুপুরে সল্টলেকের সিজিও কমপ্লেক্সে সিবিআইয়ের দফতরে যান তিনি। সিবিআই সূত্রের খবর, লক্ষ্মণ হলদিয়ায় তাঁর শিক্ষা প্রতিষ্ঠান ‘আইকেয়ারে’র জমিটি বাজার দরের থেকে অনেক বেশি দামে রোজ ভ্যালি’কে বিক্রি করেছিলেন।
কিছুদিন আগেই যে স্বেচ্ছাসেবী সংস্থা সুপ্রিম কোর্টে ভুয়ো অর্থলগ্নি সংস্থাগুলির বিরুদ্ধে মামলা করেছিল, তার সাধারণ সম্পাদক অমিতাভ মজুমদার চলতি মাসেই সিবিআইয়ের কাছে রোজ ভ্যালি সংক্রান্ত নথিপত্র জমা দিয়েছিলেন। সিবিআই সূত্রের খবর, তদন্তে কেন্দ্রীয় গোয়েন্দা সংস্থা জানতে পারে, রোজ ভ্যালির ব্যাঙ্ক অ্যাকাউন্ট থেকে লক্ষ্মণের সংস্থার অ্যাকাউন্টে টাকা জমা পড়েছে। ‘আইকেয়ারে’র তৎকালীন সচিব আশিস লাহিড়ী এবং রোজ ভ্যালির তরফে অরুণ মুখোপাধ্যায়ের মধ্যে ওই বিক্রয়চুক্তি হয়েছিল ২০১০ সালের সেপ্টেম্বর মাসে।
এক মাস আগে এই বিষয়ে জানতে চেয়ে নোটিস পাঠিয়ে লক্ষ্মণকে তাদের দফতরে আসতে বলেছিল সিবিআই। কিন্তু সে সময় তিনি আসেননি, সিবিআইয়ের সঙ্গে কোনও যোগাযোগও করেননি বলে অভিযোগ। এরপর চলতি সপ্তাহেই ফের আরেকটি নোটিস পাঠিয়ে লক্ষ্মণকে ডেকে পাঠায় সিবিআই। সেই নোটিসের ভিত্তিতেই এদিন সিবিআই দফতরে যান তিনি।
এই বিষয়ে লক্ষ্মণের বক্তব্য জানতে চেয়ে ফোন করা হলেও তাঁর মোবাইল বন্ধ ছিল। এদিন সকালে অমিতাভ সিবিআই দফতরে গিয়ে এই মামলা সংক্রান্ত আরও বেশ কিছু নথি দিয়ে আসেন। সেই নথি অনুযায়ী, প্রায় ১৩ একর জমি এবং সেই জমির একটি অংশে নির্মীয়মাণ একটি বাড়ি ‘রোজ ভ্যালি রিয়েল এস্টেট অ্যান্ড কনস্ট্রাকশনস লিমিটেড’কে ২২ কোটি ৫০ লক্ষ টাকায় বিক্রি করেছিলেন লক্ষ্মণ।